ΓΡΑΠΤΗ ΕΡΩΤΗΣΗ E-2514/97 υποβολή: Undine-Uta Bloch von Blottnitz (V) προς την Επιτροπή (22 Iουλίου 1997)

Θέμα: Καταβύθιση ραδιενεργών λυμμάτων της μονάδας επανεπεξεργασίας της La Hague στη θάλασσα της Μάγχης

Σύμφωνα με πρόσφατες έρευνες της περιβαλλοντικής οργάνωσης Greenpeace, η Cogιma, που είναι αρμόδια για τη λειτουργία της γαλλικής μονάδας επανεπεξεργασίας στη La Hague, εκχέει μέσω αγωγού περίπου 230 εκατ. λίτρα ραδιενεργών λυμμάτων ετησίως στη θάλασσα της Μάγχης. Έχουν καταμετρηθεί επίπεδα ραδιενέργειας, μεταξύ άλλων, σε ιζήματα, στην άμμο, αλλά και σε μιτύλους, που υπερβαίνουν τα 145.000 μπεκερέλ κοβαλτίου-60. Η ραδιενέργεια μέσω ακτίνων βήτα στην έξοδο του αγωγού υπερβαίνει κατά 18 εκατ. φορές το σύνηθες επίπεδο της ακτινοβολίας αυτής των θαλασσίων υδάτων. Άλλες μελέτες που έχουν δημοσιευθεί πρόσφατα πιστοποιούν ότι ο κίνδυνος προσβολής από λευχαιμία στην περιοχή γύρω από το εργοστάσιο επανεπεξεργασίας έχει τριπλασιαστεί.

1. Γνωρίζει η Επιτροπή τα στοιχεία στα οποία έχει καταλήξει η Greenpeace;

α) Εάν τούτο συμβαίνει, πώς αξιολογεί τα πορίσματα των ερευνών αυτών;

β) Εάν τούτο δεν συμβαίνει, προτίθεται η Επιτροπή να συγκεντρώσει τα στοιχεία αυτά και να τα εξετάσει και, ενδεχομένως, να κινήσει νομικές διαδικασίες κατά της Γαλλίας και/ή της Cogιma;

2. Γνωρίζει η Επιτροπή ότι η διενέργεια ελέγχων εκ μέρους των γαλλικών αρχών σχετικά με τις εκχύσεις ραδιενεργών αποβλήτων πραγματοποιείται σε απόσταση μεγαλύτερη του 1 χλμ. από το σημείο έκχυσης των λυμμάτων;

α) Εάν τούτο συμβαίνει, πώς κρίνει η Επιτροπή την πρακτική αυτή και τις συνέπειές της στα αποτελέσματα των μετρήσεων;

β) Εάν τούτο δε συμβαίνει, προτίθεται η Επιτροπή να επανεξετάσει τις μεθόδους μέτρησης των γαλλικών ελεγκτών και, ενδεχομένως, να ζητήσει τη μεταβολή των μεθόδων αυτών;

3. Πώς κρίνει η Επιτροπή τις εκχύσεις ραδιενεργών αποβλήτων εκ μέρους της Cogιma ενόψει των διεθνών συμβάσεων που απαγορεύουν την βύθιση ραδιενεργών ουσιών στη θάλασσα;

4. Πώς κρίνει η Επιτροπή τις πρόσφατες επιστημονικές μελέτες που αποδεικνύουν αυξημένο κίνδυνο για προσβολή από λευχαιμία στην περιοχή γύρω από τη μονάδα επανεπεξεργασίας της La Hague;

Απάντηση της κας Bjerregaard εξ ονόματος της Επιτροπής (30 Σεπτεμβρίου 1997)

Η Επιτροπή έχει επίγνωση των στοιχείων της οργάνωσης Greenpeace, στα οποία αναφέρεται το Αξιότιμο Μέλος του Κοινοβουλίου.

Τα αποτελέσματα της Greenpeace δεν εκπλήσσουν, επειδή πρόκειται για δείγματα που λήφθηκαν στο υποθαλάσσιο στόμιο εξόδου του σωληναγωγού απόρριψης ραδιενεργών αποβλήτων στη θάλασσα. Όντως, τα αποτελέσματα δεν διαφέρουν σημαντικά από εκείνα που λήφθηκαν από τις γαλλικές αρχές, δηλαδή το Γραφείο Προστασίας από τις Ιονίζουσες Ακτινοβολίες (OPRI). Λόγω των ακραίων παλιρροιακών συνθηκών της περιοχής, οι στάθμες ραδιενέργειας φθίνουν ταχύτατα συναρτήσει της αποστάσεως από το στόμιο εξόδου. Επιπλέον, σύμφωνα με τις πληροφορίες που διαθέτει η Επιτροπή, οι θαλάσσιες συνθήκες γύρω από το στόμιο δεν είναι τέτοιες που να προσελκύουν το κοινό, ακόμη και ελλείψει των από μακρού υφισταμένων νομικών περιορισμών προσπέλασης του τόπου. Κατά συνέπεια, για την προστασία του κοινού, η στάθμη ραδιενέργειας στο στόμιο δεν είναι αντιπροσωπευτική της κατάστασης, αλλά μάλλον θα πρέπει να εξετάζεται η στάθμη ραδιενέργειας στο γενικότερο θαλάσσιο περιβάλλον γύρω από τον τόπο. Γι' αυτόν ακριβώς το λόγο, παρακολουθούνται οι περιβαλλοντικές συνθήκες σε θέσεις απομεμακρυσμένες από το σωληναγωγό. Τον Ιούλιο του 1996, βάσει του άρθρου 35 της συνθήκης Euratom, η Επιτροπή διενήργησε επαλήθευση των μονάδων παρακολούθησης των περιβαλλοντικών συνθηκών στην τοποθεσία της La Hague, και γύρω από αυτήν. Η επαλήθευση έδειξε ότι το σημερινό πρόγραμμα παρακολούθησης του περιβάλλοντος καλύπτει επαρκώς όλες τις σημαντικές οδούς δυνητικής έκθεσης του κοινού, ώστε να διασφαλίζεται η συμμόρφωση προς τα βασικά πρότυπα ασφάλειας.

Οι διεθνείς συμβάσεις που απαγορεύουν την απόρριψη ραδιενεργών ουσιών στη θάλασσα αφορούν τα συσκευασμένα απόβλητα και όχι την έκχυση αποβλήτων χαμηλού βαθμού ραδιενέργειας, η οποία υπόκειται σε αυστηρές άδειες που εκδίδουν οι εθνικές αρχές.

Η Επιτροπή ενδιαφέρεται για τις πάσης φύσεως επιστημονικές μελέτες που αφορούν τις δυνατές επιδράσεις στην υγεία που έχει η ραδιενέργεια στο περιβάλλον, και πρόσφατα έλαβε αντίγραφο της πλέον πρόσφατης μελέτης για την πιθανή αύξηση του αριθμού περιστατικών λευχαιμίας στην περιοχή γύρω από το σταθμό επανεπεξεργασίας πυρηνικών υλών της La Hague. Η μελέτη, την οποία παρήγγειλαν οι γαλλικές αρχές, εκπονήθηκε από ομάδα διαπρεπών ανεξαρτήτων εμπειρογνωμόνων, μεταξύ των οποίων ένας προέρχεται από το Ηνωμένο Βασίλειο και ένας άλλος από τη Σουηδία. Με τη μελέτη δεν τεκμηριώνεται σύνδεση μεταξύ της στάθμης ραδιενέργειας στο περιβάλλον και των καθ'υπέρβαση από το σύνηθες επιπέδων περιστατικών λευχαιμίας.